Dioptrija
Dioptrija (sen. gr. diopteuō – 'atidžiai žiūriu') – fizikoje naudojamas bet kurios optinės sistemos, tarp jų ir akinių stiklų bei akies optinės sistemos laužiamosios galios matavimo vienetas. Viena dioptrija – tai stiklo arba optinės sistemos laužiamoji galia, kurios židinio nuotolis lygus 1 m. Dioptrija – atvirkštinis židinio nuotolio dydis. Kuo mažesnis stiklo židinio nuotolis, tuo didesnė jo laužiamoji galia. Stiklo, kurio židinio nuotolis 0,5 m, laužiamoji galia lygi 2 D, o stiklo, kurio židinio nuotolis 20 cm, laužiamoji galia lygi 5 D. Tuo būdu, žinant židinio nuotolio dydį, galima apskaičiuoti optinės sistemos laužiamąją galią.